\section{Videnskabelig Tankegang}

\subsection{Jagten på sandheden}

I dette projekts stræben efter en god automatisk styring af en kran foregår efter en tankegang inspireret af positivismen. I positivismen opnås der viden igennem erfaring d.v.s. igennem observationer igennem vores sanser. For vores projekt kommer dette oftest til udtryk ved at de mest markante postulater i vores projekt altid verificeres igennem empiriske forsøg. 

Generelt vil sandheder der beskrives i rapporten anses med en tankegang inspireret af relativismen hvor gruppen godt er klar over at sandhederne ikke er endelige sandheder og at man skal være åben over for anomalier. Foretages der f.eks. et forsøg hvor nogle resultater afviger fra den opstillede sandhed ville disse anomalier ikke blive fejet væk, men vil blive undersøgt for at bestemme om sandheden skal revideres eller deles op i mindre små sandheder der beskriver problemet.

Arbejdet med f.eks. modellering af fysiske systemer på kranen sker ofte ud fra grundsætninger såsom f.eks. Newtons 3 love om bevægelse. I forhold til grundsætninger som disse anses de i projektet som dogmatiske endelige sandheder da det ligger udenfor projekts omfang at skulle forklare afvigelser ud fra anomalier i disse love.

\subsection{Hypotetisk deduktiv metode}

I projektet arbejdes der ofte ud fra den hypotetiske deduktive metode hvor der først opstilles en hypotese, derefter laves der observationer hvorfra hypotesen kan verificeres/falsificeres. Et eksempel på denne arbejdsgang er i udbygningen af en regulator. Først udvikles der en regulator ud fra diverse teorier og simuleringer, derefter laves der målinger over de samme størrelser som teorierne og simuleringer beskriver og ud fra en sammenligning af disse verificeres/falsificeres der om regulatoren virker som tænkt. I arbejdet med denne metode kan ens tilgang være inspireret af rationalismen hvor det er analysen og fornuften der bestemmer eller positivismen hvor det er forsøgenes resultater der vægter højest. I et dilemma hvor hypotese og test ikke stemmer overens vil fremgangsmåden være først at teste validitet og reliabilitet af forsøget før hypotesen falsificeres.

\subsection{Validitet og reliabilitet}

Det er vigtig at forsøgene i projektet er valide og reliable. Er der f.eks. et forsøg hvor der skal testes om det automatiske antisvingssystem fungerer som tænkt er forsøget ikke validt hvis der f.eks. kun måles at der er mindre svingninger end uden systemet. Det er kun validt i det tilfælde hvor der måles værdier som f.eks. vinkel mellem last og slæde på kranen som teoretisk er udledte og disse derfor kan sammenholdes. Validiteten af et forsøg bestemmes ud fra om der måles på det rigtige.

Reliabilitet derimod er kravet om at når der måles på denne vinkel så skal målinger også være korrekte. Forsøget er ikke reliabelt hvis f.eks. sensoren har for store ulineariteter der ikke er taget højde for. Derfor testes alle sensorer individuelt før de anvendes til dataopsamling i andre forsøg.

\subsection{Logisk tankegang}

Inden for logisk tankegang skelnes der mellem induktiv og deduktiv logik. Et deduktivt argument er kun stærkt hvis dets præmisser garanterer sandheden i konklusionen. Et induktiv argument er kun stærkt hvis dets præmisser i høj grad støtter sandheden i konklusionen.
I dette projekt anvendes begge former for logik. Et eksempel er i arbejdet med systemet og modeller heraf. Der anvendes ofte en deduktiv logik i arbejdet med modeller. Data opnået igennem en model er deduktivt hvorimod data opnået igennem virkelige målinger på systemet er induktive. I den hypotetiske deduktive metode som nævnt før opstilles en model deduktivt og denne testes så via induktive målinger på systemet. På denne måde bliver præmisserne der anvendes i deduktionen understøttet af induktiv logik. 